

**Pasientinformasjon**

**Gynekologisk dagenhet/poliklinikk  
Drammen sykehus**

**VV-logo-liten-2012**

Telefon: 32 80 32 26

# **Pasientinformasjon ved medikamentell abort på sykehuset under uke 12**

Aborten starter ved at du får en tablett, Mifegyne® på gynekologisk poliklinikk den …..

Virkestoffet i tabletten gjør at livmoren ikke lenger reagerer på kroppens eget graviditetsbevarende hormon progesteron. Dermed blir den videre utviklingen av graviditeten stanset. Når tabletten er tatt, er abortprosessen i gang. Du bør da fullføre aborten. Kaster du opp innen 2 timer etter at Mifegyne® er tatt, må du komme tilbake til sykehuset for ny tablett.

Etter at du har tatt tabletten drar du hjem, og det er anbefalt at du prøver å leve så normalt som mulig. Du kan bli kvalm og få litt blødninger og magesmerter de neste dagene, men ikke alle får det. Noen kan oppleve å abortere allerede etter at denne første tabletten er tatt. Dersom det skjer, skal du ta kontakt med sykehuset.

* Lev så normalt som mulig.
* Bruk bind, ikke tampong.
* Vi anbefaler at du benytter paracetamol (Paracet®, Panodil®) som smertestillende.

**To dager etter at du har fått Mifegyne® møter du til dagbehandling for å fullføre behandlingen.**

**Du møter / kl. ……… på Gynekologisk dagenhet 6. etg.**

* Du kan spise frokost før du kommer.
* Ikke kjør bil selv.
* Etter ankomst i avdelingen, får du 4 tabletter Cytotec® som settes i skjeden. Medisinene fører til at behandlingen fullføres.
* Det er vanlig å være i avdelingen ca 4-6 timer. I noen tilfeller vil behandlingen vare lenger og det kan være nødvendig å overnatte på sengeposten. Dersom det ikke er tilstrekkelig respons av Cytotec ®, får du 2 nye tabletter å svelge hver 3. time. Ved fortsatt manglende respons, blir det vurdert samme behandling dagen etter og evt. utskrapning i narkose. Er du under 10 uker gravid vil sykepleier vurdere om du kan reise hjem etter 6 timer, uavhengig om du er ferdig med behandlingen eller ikke.
* Mens livmoren arbeider for å støte ut graviditeten, kan du ha sterke smerter.
* Du vil få smertestillende medisiner etter behov, men smertestillende vil ikke kunne ta bort all smerten.
* Det er normalt at du blør kraftigere enn en menstruasjon når du aborterer.

**Etter aborten bør du være oppmerksom på følgende:**

* Blødningstid etter medikamentell abort kan variere fra 1 – 40 dager. Bruk bind, ikke tampong. Småblødninger retter seg ofte etter første menstruasjon.
* Samleie og karbad bør unngås de to første ukene, eller så lenge du blør.
* Smerter som ved menstruasjon er normalt den første uken. Reseptfrie medisiner som Paracet®og Ibux®/ Ibuprofen® anbefales.
* Menstruasjonen kommer vanligvis tilbake 4-6 uker etter aborten. Den første menstruasjonen er ofte kraftigere og mer langvarig enn normalt.
* Du kan begynne med P-piller, P-plaster, P-sprøyte eller P-stav samme dag eller dagen etter aborten.
* Du kan få sykemelding inntil 3 dager fra den dagen du får Cytotec®.

**Ta kontakt med avdelingen dersom du har:**

* kraftig blødning med klumper i mer enn 14 dager
* økende smerter
* feber (temperatur over 38 grader)

**Gynekologisk dagenhet: 32 80 32 29** (08:00-15:00)

**Gynekologisk/kirurgisk sengepost: 32 80 33 68** (kveld, natt, helg)

**For ytterligere informasjon: helsenorge.no søkeord: Abort**

**Sexogsamfunn.no**